వారంలో తేలనున్న ల్యాంకో భవితవ్యం
-  ఆస్తుల లిక్విడేషన్‌పై ఎన్‌సీిఎల్‌టీి తుది తీర్పు..!
-  కొనుగోలుకు పవర్‌ మేక్‌ ఆసక్తి..!
హైదరాబాద్‌ : వేల కోట్ల అప్పుల్లో చిక్కుకున్న ల్యాంకో ఇన్‌ఫ్రా సంస్థ దివాలా ప్రక్రియ తుది తీర్పును నేషనల్‌ కంపెనీ లా ట్రిబ్యునల్‌(ఎన్‌సీఎల్‌టీ) ఆగస్టు 27న వెల్లడించే అవకాశం ఉంది. ఈ కంపెనీని కొనుగోలు చేసేందుకు తమిళనాడు కేంద్రంగా పని చేస్తోన్న త్రివేణి ఎర్త్‌మూవర్స్‌ చేసిన ప్రతిపాదనకు ల్యాంకోకు రుణాలిచ్చిన బ్యాంకుల కమిటీ అంగీకరించలేదు. ఆగస్టు 23న మరోమారు హైదరాబాద్‌ ఎన్‌సీఎల్‌టీలో ల్యాంకో లిక్విడేషన్‌పై చర్చించనుందని తెలుస్తోంది. ఈ కంపెనీ స్వాధీనానికి తాజాగా పవర్‌ మెక్‌ ప్రాజెక్ట్సు లిమిటెడ్‌ ఆసక్తిగా ఉంది. ఆగస్టు 27న ఇరు పార్టీల వాదోపవాదనలను బెంచ్‌ విననుంది. అనంతరం దీనిపై తుది తీర్పు రానుంది. వాస్తవానికి త్రివేనీ ప్రతిపాదనను రుణదాతల కమిటీ (సీఓసీ) తిరస్కరణ తర్వాత మరో సారి అవకాశం ఉండదని సమాచారం. త్రివేణి ఎర్త్‌మూవర్స్‌ రెండు సార్లు ప్రతిపాదించిన ప్రణాళికను సీఓసీ ఆమోదించలేదు. ట్రిబ్యునల్‌ ఎందుకు ఈ ప్రతిపాదన ప్రణాళికలను విభేదించిందో తెలుపాలంటూ ల్యాంకో, ఎంప్లాయిస్‌ వెల్పేర్‌ అసోసియేషన్‌ ఆఫ్‌ ల్యాంకో రెగ్యూలేటరీ ఫైలింగ్‌లో కోరింది. వచ్చే దఫా స్పష్టత రాకపోతే ల్యాంకోను మూసివేసి, మిగిలిన ఆస్తుల విక్రయానికి (లిక్విడేషన్‌) అవసరమైన దరఖాస్తును ఎన్‌సిఎల్‌టిలో దాఖలు చేయనున్నారు.
రూ.45వేల కోట్ల బకాయిలు..
ఎన్‌సీఎల్‌టీ హైదరాబాద్‌ బెంచ్‌ 2017 ఆగస్టులో ల్యాంకో బోర్డు అధికారాలను రద్దు చేసి, దివాలా ప్రక్రియకు సావన్‌ గోదియావాలాను నిపుణుడిగా నియమించింది. ఎన్‌సీఎల్‌టీ ఇచ్చిన 270 రోజుల గడువు మే4తోనే ముగిసింది. దీంతో లిక్విడేషన్‌ లేదా ఇతర పరిష్కారానికి నిపుణుడు ఎన్‌సీఎల్‌టీ ఆశ్రయించనున్నట్టు ల్యాంకో ఇది వరకే ఎక్స్ఛేంజీలకు తెలిపింది. అప్పుల్లో మునిగిన 12 అతి పెద్ద కంపెనీల్లో ల్యాంకో ఒకటి. రూ.45,000 కోట్లు పలు బ్యాంకులకు బకాయి పడింది. వీటిలో ఐసీఐసీఐ బ్యాంకుకు రూ.7,380 కోట్లు, ఐడీబీఐకి రూ.3,680 కోట్లు చెల్లించాల్సి ఉంది. దీనికి ఐడీబీఐ కన్సోరియంగా వ్యవహారిస్తోంది. ల్యాంకో లిక్విడేషన్‌ ప్రక్రియ మొదలై ఒక్కో ఆస్తినీ విక్రయించాల్సి వస్తే.. బ్యాంకులకు ఈ కంపెనీ బకాయి పడ్డ మొత్తంలో 25 శాతమే తిరిగి రావచ్చన్నది అంచనా.
మీ స్నేహితులకు రికమెండ్ చెయ్యండి